Oficiālais Vēstnesis L 134 , 22/05/2002 Lpp. 0024 - 0028



Komisijas Regula (EK) Nr. 843/2002 (2002. gada 21. maijs), ar ko nosaka tirdzniecības standartu zemenēm un groza Regulu (EEK) Nr. 899/87 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 545/2002 [2], un jo īpaši tās 2. panta 2. punktu un 3. panta 3. punkta c) apakšpunktu, tā kā: (1) Zemenes ir iekļautas to produktu sarakstā, kuri uzskaitīti Regulas (EK) Nr. 2200/96 I pielikumā un attiecībā uz kuriem jāpieņem standarti. Komisijas 1987. gada 30. marta Regula (EEK) Nr. 899/87, ar kuru nosaka kvalitātes standartus ķiršiem un zemenēm [3] un kurā jaunākie grozījumi izdarīti ar Regulu (EK) Nr. 888/97 [4], ir grozīta un turpmāk vairs nevar nodrošināt juridisku skaidrību. (2) Skaidrības labad noteikumi par zemenēm būtu jāatdala no noteikumiem par citiem produktiem, uz ko attiecas Regula (EEK) Nr. 899/87. Šajā nolūkā un lai saglabātu pārredzamību pasaules tirgū, būtu jāņem vērā tas standarts zemenēm, ko ieteikusi Apvienoto Nāciju Organizācijas Eiropas Ekonomikas komisijas (ANO/EEK) darba grupa jautājumos par produktu, kas ātri bojājas, standartizāciju un kvalitātes uzlabošanu. Noteikumi attiecībā uz zemenēm tādēļ būtu jāpārstrādā, un Regula (EEK) Nr. 899/87 attiecīgi jāgroza. (3) Sakarā ar jauno standartu piemērojumu neapmierinošas kvalitātes produkti tirgū neparādītos, ražošana tiktu orientēta uz patērētāju prasībām un tiktu sekmētas tirdzniecības attiecības, kuru pamatā ir godīga konkurence, tādējādi palīdzot uzlabot rentabilitāti. (4) Šie standarti ir piemērojami visos tirdzniecības posmos. Pārvadājumi lielos attālumos, ilgstoša uzglabāšana un dažādie procesi, kam produkti tiek pakļauti, var izraisīt pārmaiņas šo produktu bioloģiskās attīstības dēļ vai tādēļ, ka tiem raksturīga tendence bojāties. Šīs pārmaiņas būtu jāņem vērā, piemērojot standartus tajos tirdzniecības posmos, kas seko pēc nosūtīšanas. Tā kā "ekstra" kategorijas produkti ir jāšķiro un jāiesaiņo īpaši uzmanīgi, attiecībā uz tiem ir pieļaujama tikai svaiguma un piebrieduma samazināšanās. (5) Pietiekamai gatavībai būtu jābūt vienai no obligātajām prasībām attiecībā uz zemenēm, lai tās varētu uzskatīt par tirdzniecības standartam atbilstošām, bet pašreiz pieejamie zinātniskie un tehniskie dati neļauj noteikt ticamus un objektīvus kritērijus, lai novērtētu minēto prasību. (6) Dažu tādu šķirņu zemeņu, kas viegli zaudē kausiņus ražas novākšanas laikā, tirdzniecība bez kausiņiem ir tradicionāla Somijas un Dānijas ražošanas reģionos. Abas minētās dalībvalstis saskaņā ar Regulu (EK) Nr. 2200/96 ir lūgušas, lai standarti neattiektos uz minētajos reģionos ražotajām un patērētajām zemenēm. Šajā regulā tādēļ būtu jāiekļauj attiecīga atkāpe. (7) Šajā regulā paredzētie pasākumi saskan ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikts tirdzniecības standarts zemenēm, uz ko attiecas KN kods 08101000. Standartu piemēro visos tirdzniecības posmos atbilstīgi nosacījumiem, kas paredzēti Regulā (EK) Nr. 2200/96. Tomēr posmos, kas seko nosūtīšanai, attiecībā uz standarta prasībām ir pieļaujams, ka produktiem var būt: a) neliels svaiguma un piebrieduma pakāpes samazinājums; b) produktiem, kas nav augstākās kategorijas produkti, nelielas pārmaiņas to attīstības dēļ un tādēļ, ka tiem ir raksturīga tendence bojāties. 2. pants 1. Atkāpjoties no šīs regulas noteikumiem, tādu šķirņu zemenes, kas viegli zaudē kausiņus ražas novākšanas laikā un izaudzētas Somijā un Dānijā, attiecīgajā audzēšanas reģionā var pārdot bez kausiņiem. 2. Šā panta 1. punkta piemērošanas nolūkā uz katra iesaiņojuma vai partijas papildus citām prasītajām norādēm ir šāda norāde: - somu valodā: "myydään ainoastaan… (audzēšanas reģions)", - dāņu valodā: "må kun sælges i… (audzēšanas reģions)", - zviedru valodā: "får endast säljas i… (audzēšanas reģions)". 3. pants Regulu (EEK) Nr. 899/87 groza šādi: a) virsrakstu aizstāj ar šādu: "Komisijas 1987. gada 30. marta Regula (EEK) Nr. 899/87, ar ko nosaka kvalitātes standartu ķiršiem"; b) Regulas 1. panta 1. punktu aizstāj ar šo: "1. Tirdzniecības standarts ķiršiem, uz ko attiecas KN kods 08092095, ir noteikts pielikumā."; c) svītro II pielikumu; d) I pielikumā vārdus "I pielikums" aizstāj ar šādu vārdu: "Pielikums". 4. pants Šī regula stājas spēkā 20. dienā pēc tās publicēšanas Eiropas Kopienu Oficiālajā Vēstnesī. To piemēro no pirmās dienas trešajā mēnesī, kas seko tam, kad tā stājās spēkā. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 21. maijā Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 84, 28.3.2002., 1. lpp. [3] OV L 88, 31.3.1987., 17. lpp. [4] OV L 126, 17.5.1997., 11. lpp. -------------------------------------------------- PIELIKUMS STANDARTS ZEMENĒM I. PRODUKTA DEFINĪCIJA Šis standarts attiecas uz no Fragaria L. ģints iegūto šķirņu zemenēm, ko paredzēts piegādāt patērētājiem svaigā veidā, un šis standarts neattiecas uz rūpnieciskai pārstrādei paredzētām zemenēm. II. NOTEIKUMI PAR KVALITĀTI Standarta mērķis ir noteikt kvalitātes prasības zemenēm pēc to sagatavošanas un iesaiņošanas. A. Prasību minimums Ievērojot īpašos noteikumus attiecībā uz katru kategoriju un pieļaujamās pielaides, visu kategoriju zemenēm jābūt: - veselām, - nebojātām; produkciju, ko skārusi puve vai tādi bojājumi, ka tā kļuvusi nederīga pārtikai, neizmanto, - tīrām, praktiski bez jebkādiem redzamiem svešķermeņiem, - svaigām no skata, bet nemazgātām, - praktiski bez kaitēkļiem, - praktiski bez kaitēkļu izraisītiem bojājumiem, - ar kausiņiem (izņemot meža zemenes); kausiņiem un kātiem (ja tie ir klāt) jābūt svaigiem un zaļiem, - bez pārmērīga ārējā mitruma, - bez svešas izcelsmes smaržas un/vai garšas. Zemenēm jābūt uzmanīgi lasītām. Tām jābūt pietiekami izaugušām un gatavām. Zemeņu attīstības stadijai un stāvoklim jābūt tādam, lai tās varētu: - pārvadāt un pārkraut, un - apmierinošā stāvoklī piegādāt galapunktā. B. Klasifikācija Zemenes klasificē trīs kategorijās, kas noteiktas turpmāk: i) "Ekstra" kategorija Šīs kategorijas zemenēm jābūt augstākā labuma. Tām jābūt ar attiecīgajai šķirnei raksturīgajām īpašībām. Pēc izskata tām jābūt spīdīgām, ievērojot šķirnes īpašības. Tām jābūt tīrām no augsnes. Tām jābūt bez bojājumiem, izņemot ļoti vieglus virspusējus bojājumus, ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un izskatu iesaiņojumā. ii) I kategorija Šīs kategorijas zemenēm jābūt labas kvalitātes zemenēm. Tām jābūt ar šai šķirnei raksturīgo formu un krāsu. Tomēr ir pieļaujami šādi nelieli bojājumi ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un izskatu iesaiņojumā: - nelieli formas defekti, - bālgani plankumi, kas nepārsniedz vienu desmito daļu no augļa virsmas, - viegli virspusēji iespiedumi. Tām jābūt praktiski tīrām no augsnes. iii) II kategorija Šajā kategorijā ietilpst zemenes, ko nevar pieskaitīt augstākajām kategorijām, bet kas atbilst iepriekš precizētajam prasību minimumam. Ar noteikumu, ka zemenes saglabā tām raksturīgās īpašības attiecībā uz kvalitāti, uzglabāšanas kvalitāti un izskatu, ir pieļaujami šādi defekti: - formas izmaiņas, - bālgani plankumi, kas nepārsniedz vienu piektdaļu no augļa virsmas, - viegli, sausi saspiedumi, kas neizplatīsies tālāk, - nelielas augsnes pēdas. III. NOTEIKUMI PAR ŠĶIROŠANU PĒC LIELUMA Lielumu nosaka pēc lielākā vidus daļas diametra. Zemeņu minimālajam izmēram ir jābūt šādam: - "Ekstra" kategorija: 25 mm, - I un II kategorija: 18 mm. Attiecībā uz meža zemenēm nav noteikts minimālais izmērs. IV. NOTEIKUMI PAR PIELAIDĒM Attiecībā uz norādītās kategorijas prasībām neatbilstīgiem produktiem katrā iesaiņojumā ir pieļaujamas kvalitātes un lieluma pielaides. A. Kvalitātes pielaides i) "Ekstra" kategorija 5 % zemeņu pēc skaita vai svara, kas neatbilst kategorijas prasībām, bet atbilst I kategorijas prasībām vai izņēmuma kārtā atzīstamas par minētās kategorijas pielaidēm atbilstīgām. No šiem 5 % kopumā ne vairāk kā 2 % var būt bojātas zemenes. ii) I kategorija 10 % zemeņu pēc skaita vai svara, kas neatbilst kategorijas prasībām, bet atbilst II kategorijas prasībām vai izņēmuma kārtā atzīstamas par minētās kategorijas pielaidēm atbilstīgām. No šiem 10 % kopumā ne vairāk kā 2 % var būt bojātas zemenes. iii) II kategorija 10 % zemeņu pēc skaita vai svara, kas neatbilst ne kategorijas prasībām, ne prasību minimumam, izņemot produktus, ko skārusi puve, saspiedums vai citāds bojājums, kura dēļ tās nav derīgas lietošanai pārtikā. No šiem 10 % kopumā ne vairāk kā 2 % var būt bojātas zemenes. B. Lieluma pielaides Attiecībā uz visām kategorijām: 10 % zemeņu pēc skaita vai svara, kas neatbilst noteiktajam minimālajam lielumam. V. NOTEIKUMI PAR NOFORMĒJUMU A. Viendabība Katra iesaiņojuma saturam jābūt viendabīgam, un tajā var būt tikai vienas izcelsmes, šķirnes un kvalitātes zemenes. "Ekstra" kategorijas zemenēm, izņemot meža zemenes, jābūt īpaši viendabīgām un "pareizām" pēc gatavības pakāpes, krāsas un lieluma. I kategorijā zemeņu lielums var būt mazāk viendabīgs. Iesaiņojuma satura redzamajai daļai jāatspoguļo viss saturs. B. Iesaiņojums Zemenēm jābūt iesaiņotām tā, lai produkcija būtu pienācīgi aizsargāta. Materiāliem, ko izmanto iesaiņojuma iekšpusē, jābūt jauniem, tīriem un tādas kvalitātes, kas produktu pasargātu no jebkādiem ārējiem vai iekšējiem bojājumiem. Materiālus ar tirdzniecības aprakstiem, jo īpaši papīru vai zīmogus, atļauts izmantot ar noteikumu, ka drukāšana vai marķēšana ir izdarīta ar netoksisku krāsu vai līmi. "Ekstra" kategorijas zemeņu noformējumam ir jābūt īpaši rūpīgam. Iesaiņojumiem jābūt bez svešķermeņiem. VI. NOTEIKUMI PAR MARĶĒŠANU Uz katra iesaiņojuma vienā iesaiņojuma pusē grupētos burtos, kas ir salasāmi, neizdzēšami, kā arī redzami no ārpuses, jābūt šādām norādēm: A. Identifikācija Iesaiņotājs un/vai nosūtītājs: nosaukums un adrese vai simbolisks apzīmējums, ko piešķīrusi vai atzinusi oficiāla iestāde. Gadījumā, ja izmanto kodu (simbolisku apzīmējumu), norāde "fasētājs un/vai ekspeditors (vai līdzvērtīgs saīsinājums)" tomēr jānorāda tieši kopā ar kodu (simbolisku apzīmējumu). B. Produkta veids - "Zemenes", ja iesaiņojuma saturs no ārpuses nav redzams. - Šķirnes nosaukums (nav obligāts). C. Produkta izcelsme - Izcelsmes valsts un pēc izvēles arī apgabals, kurā produkts izaudzēts, vai valsts, reģiona vai vietas ģeogrāfiskais nosaukums. D. Tirdzniecības specifikācija - Kategorija. B. Oficiālā kontroles atzīme (nav obligāta) --------------------------------------------------